Aika ti 7.11. klo 10.00–12.00

Paikka Turun kaupunginkirjasto

Läsnä Katarina Kapiainen, Turku

Olli Hirvonen, Turku

Anni Salonen, Laitila

Tiina Salo, Raisio

Eila Polojärvi, Uusikaupunki

Gunilla Ritkaew, Kemiönsaari

Poissa Sari Saarela, Kaarina

Viktoria Kulmala, Lieto

1. **Kokouksen järjestäytyminen**

Ehdotus: Katarina Kapiainen kirjoittaa muistion.

1. **Kuulumisten vaihto**

Raision saavutettavuustapahtuma meni hienosti! Vammais- ja seniorijärjestöjä ja sote-puolen edustajia oli paljon paikalla esittelemässä toimintaansa. Esittelijät olivat innostuneita, ja erityisesti näkövammaisten Café Pimee oli menestys. Jaana Solasvuon luento ja kokemusasiantuntijan puheenvuoro toivat esiin sen, että uudelle esteettömyyskartoitukselle olisi tarvetta. Pyörätuolirata ja Ageman-puku kokemuksina olivat opettavia kokemuksia varsinkin yläkoululaisille. Päivi Helminen näkövammaisista on hyvä kokemusasiantuntija, jos kokemusasiantuntijaa ja apuvälineitä johonkin tilaisuuteen (esim. loppukuun koulutukseen) tarvittaisiin. Kuulovammaisilla oli liikuteltava induktiosilmukka esittelyssä mukana. (Turussa tiskeissä myös ne ns. kuuloluurit käytössä, ja kaupunginteatteri on esteettömyyden kannalta hieno esimerkki.)

V-S:n näkövammaiset voisivat tulla loppukuusta esittäytymään maakunnalliseen esteettömyyskoulutukseen Turkuun? Turun AMK:n Kunnon koti välittää ikäpukua ja pyörätuolirataa maksusta, voisivat olla toimivia aulassa ja suositeltavia erityisesti esim. kierrosten vetäjille. Henkilökuntaa saavutettavuusasiat eivät yleensä juurikaan kiinnosta, vaan saavutettavuustyö ajatellaan helposti ”jonkun muun hommaksi” – rajoitteista kärsivät asiakkaat haluaisivat asioida kirjastoissa itsenäisesti, jolloin saavutettavuus koskee kaikkia asiakaspalvelussa työskenteleviä. Tapahtumassa vierailleista yhteyshenkilöistä ja tahoista olisi hyvä saada koottu lista, joka helpottaisi vastaavan tapahtuman järjestämistä tulevaisuudessa.

Gunilla on lähdössä Helsinkiin saavutettavuuskoulutukseen, tietoa luvassa tästä seuraavassa kokouksessa. Katarina & Olli puolestaan ovat Tarjan kanssa menossa Tampereelle apuvälinemessuille, kuulumisia luvassa myöhemmin.

Turussa oli lokakuussa vapaaehtoistyön teemaviikko, paneelikeskustelu vapaaehtoistyön merkityksistä vapaaehtoisille ei vetänyt porukkaa paikalle. Vapaaehtoistyön ilmoituskansioita on sen sijaan käyty kyllä selaamassa.

Myllyssä oli mummusimulaattori osana Raision vapaaehtoistyön teemaviikkoa. Torstaina oli vapaaehtoistyön teemajuhla, tarjolla kakkua ja kahvia, ja jaettiin kunniakirjat. Viime vuonna järjestettiin luento vapaaehtoisille. Vapaaehtoistyö tekee onnelliseksi -aiheesta luennoinut Markku Ojanen veti hyvin paikalle ihmisiä.

Vakka-Suomen mielenterveysseuralla oli tapahtuma Uudenkaupungin kirjaston tiloissa, toivoa antavista kirjoista koottiin näyttely.

Laitilassa pidetään itsenäisyyspäivän etkot yhteistyössä vanhuspalveluiden kanssa, vapaaehtoistyötä tekeviä kutsutaan juhliin ja vapaaehtoisia kannustetaan tuomaan mukanaan ihmisiä, joiden olisi muuten vaikea saapua kirjaston tapahtumiin. SeniorSurf meni lokakuussa hyvin, osallistujat pitivät tapahtumaa hyvänä, yhteistyökumppaneina tuolloin olivat Vakka-Suomen opisto ja lukion vapaaehtoiset opastajat.

1. **Celia-tiedote järjestöille**

Turun tiedote on vapaasti muokattavissa eri kirjastojen tarpeen mukaisesti. Asiakkaiden määrä vaihtelee Kemiönsaaren kymmenestä Turun viiteensataan. Näkövammaisten keskusliitosta saavat Daisy-soittimia lainaan muutkin kuin näkövammaiset, joskin NKL vaatii asiakkailtaan lääkärintodistuksen lukemisesteestä (toisin kuin Celia).

Turun Daisy-lappu ja muutkin Celia-lomakkeet lähetetään ryhmälle tiedoksi. Celian palvelut kirjastoissa -tiedote eteenpäin Facebookin IKI- ja Celia-ryhmä kirjastoille -ryhmien kautta. Celia-yhteyshenkilöt ovat jo olemassa kirjastoissa, eikö? Celian palveluista ja Daisy-soittimista olisi ehkä tarpeen tiedottaa yhdyshenkilöille. Äänilehdet sen sijaan saa Näkövammaisten liitosta, ei kirjastosta.

Katarina lähettää Celia-tiedotteen eteenpäin IKI-ryhmäläisille muokattavaksi, laitetaan eteenpäin myös Facebookin kautta ja myöhemmin yhteyshenkilöiden sähköpostilistalle.

Huomio: jos ei omaa valikoimaa kirjastossa, voi varata Vaskin kautta muualta ja saada myös muihin kuntiin kuljetettuna. Rusko käyttää Celia-äänikirjoja ja muut Daisy-äänikirjoja, yhtenäinen merkitsemiskäytäntö tarvittaisiin! Maakuntakirjastokokouksen ja yhteystietolistan kautta tästä voisi muistuttaa. Kuvailuryhmä voisi ottaa yhteyttä? Entä pitäisikö Daisy-äänikirjojen nimi vaihtaa Celian äänikirjoiksi? Celiakaan ei enää puhu Daisy-kirjoista vaan ainoastaan Daisy-soittimen lainaamisesta ja Celian CD-äänikirjoista.

1. **Muut esille tulevat asiat**

Kevään aikana otetaan asiaksi saada lukijatoimintaa laajennettua muihin kuntiin. Turku lähettää tämänhetkiset mainosmateriaalit ryhmälle, vuodenvaihteen aikana kukin päivittää kirjaslistansa, jotka jaetaan myös tiedoksi. Turku kirjoittaa vuodenvaihteessa rautalankamallin toiminnan aloittamisesta.

Ikääntyneiden vapaaehtoistyön opas laitetaan ryhmälle tiedoksi, Olli hakee linkin.

Ensi maakuntakirjastokokoukseen (ensi viikolla!) pyyntö, että päätettäisiin tehdä listaus joka kirjaston nimetyistä yhteyshenkilöistä, jotka saisivat IKI-ryhmän muistiot ja postit ym. Facebook-ryhmä ei toimi ehkä työkäytössä toivotulla tavalla, sähköpostilista sen sijaan tavoittaisi kaikki paremmin. Yhteyshenkilöille on syytä korostaa, ettei asema vaadi kokouksiin osallistumista, vaan lista on olemassa tiedottamisen ja tiedon etsimisen takia. Yhteyshenkilöiltä voisi tiedustella, monessako kirjastossa Celian palvelut ovat käytössä. Ajantasaista tietoa siitä, monessako kirjastossa Celian palveluita tarjotaan, ei oikein ole, sillä sitä on ollut vaikea kerätä.

1. **Seuraava kokous**

16.1.2018 klo 10-12 Laitilan kirjastossa. Kokousaikaa on mahdollista muuttaa, mikäli liikenneyhteydet ovat kehnot kyseisenä ajankohtana. Toimintasuunnitelmaa ensi vuodelle työstetään ensimmäisessä kokouksessa. Kentälle kyselyä siitä, mitä ryhmältä toivottaisiin.